นโยบายการบริหารความเสี่ยง

คณะกรรมการบริษัท สุรพลฟู้ดส์ จำกัด (มหาชน) และพนักงานทุกคน
ตระหนักในวัตถุประสงค์ในการสร้างมูลค่าเพิ่มขององค์กรอย่างยั่งยืน
เพื่อให้บรรลุตามวิสัยทัศน์ที่ตั้งไว้ จึงเห็นถึงความสำคัญของการระมัดระวังภัย ภาวะคุกคาม ปัญหา
อุปสรรค และ ความเสียหายที่จะทำให้บริษัทฯไม่บรรลุตามวัตถุประสงค์ที่กำหนด
ซึ่งก่อให้เกิดความเสียหายต่อองค์กรและผู้มีส่วนได้ส่วนเสียโดยรวม
รวมถึงการแสวงหาโอกาสทางธุรกิจ และสร้างความพึงพอใจแก่ผู้มีส่วนได้ส่วนเสียอย่างต่อเนื่อง
โดยการบริหารความเสี่ยงให้สอดคล้องกับแนวทางการบริหารความเสี่ยงของตลาดหลักทรัพย์แห่งประเทศไทย
มีการจัดตั้งคณะกรรมการบริหารความเสี่ยง และอนุกรรมการบริหารความเสี่ยงในด้านต่างๆ

ในปี 2550 คณะกรรมการบริหาความเสี่ยงได้กำหนดนโยบายและกรอบการบริหารความเสี่ยง
เพื่อเป็นกรอบให้คณะอนุกรรมการแต่ละด้านทำการบ่งชี้และประเมินความเสี่ยง
โดยพิจารณาจากโอกาสและผลกระทบของเหตุการณ์ที่อาจกระทบต่อเป้าหมายของบริษัท
มีการติดตามการดำเนินการบ่งชี้และประเมินความเสี่ยงในแต่ละด้าน
มีแผนจัดการความเสี่ยงแต่ละด้าน ในการดำเนินการโครงการใหม่ๆ
ก็จะมีการประเมินความเสี่ยงก่อน

บริษัท สุรพลฟู้ดส์ จำกัด (มหาชน)
ได้พิจารณาปัจจัยความเสี่ยงหลักที่อาจส่งผลกระทบโดยตรงต่อการดำเนินธุรกิจของบริษัทฯ
และกำหนดแนวทางดำเนินการเพื่อป้องกันความเสี่ยงที่อาจจะเกิดขึ้น ดังนี้

1. ความเสี่ยงด้านการกีดกันทางการค้าระหว่างประเทศและกฎหมายของประเทศผู้นำเข้า

บริษัทฯ มีการดำเนินธุรกิจส่งออกผลิตภัณฑ์อาหารไปยังประเทศต่างๆ ทั่วโลก
ถึงแม้ปัจจุบันการค้าระหว่างประเทศจะมีแนวโน้มเป็นการค้าเสรีมากขึ้น แต่นโยบายการคุ้มครอง
(ทางอ้อม) หรือ นโยบายที่ไม่ใช้ภาษีเป็นเครื่องกีดกันทางการค้า (Non Tariff Barriers หรือ
NTBs) เช่น นโยบายด้านความปลอดภัยอาหาร การตอบโต้การทุ่มตลาด (Anti-dumping)
ด้านสวัสดิการและการคุ้มครองแรงาน ถูกนำมาใช้เป็นเครื่องกีดกันทางการค้าในหลายๆ
ประเทศมากขึ้น โดยเฉพาะประเทศที่พัฒนาแล้ว เช่น สหภาพยุโรป สหรัฐอเมริกา และออสเตรเลีย

การบริหารความเสี่ยงของบริษัทฯ

เนื่องจากความเสี่ยงฯ ดังกล่าวนี้เป็นความเสี่ยงที่คาดการณ์ได้ยากว่าจะเกิดขึ้นเมื่อใด
ซึ่งการบริหารความเสี่ยงไม่ให้ได้รับผลกระทบเลยคงกระทำได้ยาก แต่บริษัทฯ
มีความมุ่งมั่นที่จะลดผลกระทบให้มากที่สุด
โดยพัฒนากระบวนการผลิตและการควบคุมการผลิตให้เป็นไปตามมาตรฐานสากล
นอกจากนี้ยังมีการศึกษา ติดตามปัญหาความปลอดภัยทางอาหาร
การเปลี่ยนแปลงของกฎหมายนำเข้าของประเทศต่างๆ อย่างต่อเนื่อง
เพื่อนำมาพัฒนากลยุทธ์การบริหารการผลิต
การประกันคุณภาพและความปลอดภัยอาหารให้เป็นไปในทิศทางเดียวกันและสอดคล้องกับข้อกำหนด
กฎหมายต่างๆ รวมถึงการเพิ่มขีดความสามารถและความแม่นยำในการตรวจสอบมากขึ้น

2. ความเสี่ยงจากการแข่งขันของคู่แข่ง

ผลิตภัณฑ์อาหารทะเลแปรรูปเป็นที่นิยมและต้องการของผู้บริโภคมากขึ้น
ทำให้การแข่งขันในธุรกิจนี้มีความรุนแรงมากขึ้น ประเทศต่างๆ
พยายามพัฒนาขีดความสามารถและส่งเสริมการส่งออกสินค้าอาหารทะเลแช่แข็งมากขึ้น
ซึ่งการแข่งขันในตลาดโลกที่รุนแรงจะส่งผลต่อการดำเนินธุรกิจของบริษัทฯ ทำให้บริษัทฯ
ต้องปรับตัวและปรับปรุงประสิทธิภาพการดำเนินงานในด้านต่างๆ
เพื่อให้สามารถแข่งขันกับคู่แข่งในตลาดโลกได้

การบริหารความเสี่ยงของบริษัทฯ

บริษัทฯ มีมาตรการในการปรับปรุงประสิทธิภาพ โดยเน้นการเพิ่มผลผลิต
การลดของเสียและการควบคุมค่าใช้จ่ายเพื่อลดต้นทุนให้สามารถแข่งขันได้
มีการพัฒนาระบบการตรวจสอบย้อนกลับ (Traceability) ให้สามารถสอบย้อนกลับถึงแหล่งที่มาได้
(From Farm to Table)
การพัฒนาระบบการประกันความปลอดภัยการผลิตเพื่อให้ได้มาซึ่งมาตรฐานสากลเพื่อสร้างความมั่นใจให้กับลูกค้า
นอกจากนี้บริษัทฯ ยังให้ความสำคัญกับการพัฒนาสินค้าให้มีมูลค่าเพิ่ม (Value added)
มีความหลากหลาย สร้างความโดดเด่น และความแตกต่างของผลิตภัณฑ์
เพื่อลดความเสี่ยงจากการพึ่งพาสินค้าประเภทใดประเภทหนึ่งมากเกินไป

3. ความเสี่ยงจากความผันผวนของวัตถุดิบ

สินค้าของบริษัทฯ ต้องพึ่งพาวัตถุดิบประเภทผลิตภัณฑ์ทางการเกษตรและประมงเป็นหลัก ได้แก่ กุ้ง
เนื้อปลา เนื้อหมู และแป้งสาลี
ซึ่งความผันผวนของวัตถุดิบดังกล่าวทั้งในด้านราคาและปริมาณจากฤดูกาลและสภาพดินฟ้าอากาศ
อาจส่งผลกระทบต่อการประกอบธุรกิจของบริษัทฯ

การบริหารความเสี่ยงของบริษัทฯ

บริษัทฯ ได้มีมาตรการรองรับในเรื่องนี้ โดยดำเนินการจัดหาเงินทุนหมุนเวียน
และเพิ่มขีดความสามารถของหน่วยงานที่ทำหน้าที่จัดซื้อ จัดหา ในการหาข้อมูลวัตถุดิบ
และวิเคราะห์ข้อมูลการจัดซื้อวัตถุดิบในอดีต
เตรียมการจัดเก็บวัตถุดิบเพื่อใช้ในการผลิตช่วงที่วัตถุดิบขาดแคลน
ป้องกันมิให้เกิดปัญหาต้นทุนด้านวัตถุดิบของบริษัทฯผันผวนมากเกินไปในช่วงดังกล่าว
นอกจากนี้ยังร่วมมือกับผู้ส่งมอบ (Supplier) และฟาร์มกุ้ง เป็นพันธมิตรทางธุรกิจ
โดยทำสัญญาการจัดหา จัดซื้อระยะยาว การทำ Contract Farming
การให้ความรู้และข้อมูลที่สำคัญแก่ Supplier เพื่อลดปัญหาการขาดแคลนวัตถุดิบ
และเพิ่มขีดความสามารถของ Supplier
ทำให้มั่นใจในคุณภาพวัตถุดิบว่าเป็นไปตามความต้องการของบริษัทฯ

4. ความเสี่ยงจากความผันผวนของอัตราแลกเปลี่ยน

เนื่องจากบริษัทฯ
มีรายได้หลักมาจากการส่งออกจึงไม่สามารถหลีกเลี่ยงความผันผวนของอัตราแลกเปลี่ยนได้
ความผันผวนของอัตราแลกเปลี่ยนจะส่งผลกระทบต่อผลประกอบการของบริษัทฯ
ในด้านการวางแผนการจัดซื้อ การควบคุมต้นทุนการผลิต และการกำหนดราคาขายของสินค้า

การบริหารความเสี่ยงของบริษัทฯ

บริษัทฯ ตระหนักดีถึงความผันผวนของอัตราแลกเปลี่ยนที่จะเกิดขึ้น
โดยเฉพาะอย่างยิ่งภายใต้ระบบทุนนิยมเสรีที่เงินทุนมีการเคลื่อนย้ายอย่างเสรีและรวดเร็ว บริษัทฯ
จึงได้ติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
และมีนโยบายชัดเจนในการดูแลและป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา
โดยวิธีการทำสัญญาซื้อขายเงินตราต่างประเทศล่วงหน้า (Forward)
และวิธีการจับคู่ของการได้มาและใช้ไปในสกุลเงินตราต่างประเทศ (Direct Hedge)
ที่สำคัญบริษัทฯ ไม่มีนโยบายการเก็งกำไรจากอัตราแลกเปลี่ยน

5. ความเสี่ยงจากการเปลี่ยนแปลงของอัตราดอกเบี้ย

สภาพคล่องทางการเงินในประเทศมีแนวโน้มตึงตัวมากขึ้น
ประกอบกับทิศทางการเปลี่ยนแปลงอัตราดอกเบี้ยของโลก โดยเฉพาะในสหรัฐฯ
จะมีผลต่อการกำหนดอัตราดอกเบี้ยภายในประเทศ
ซึ่งจะส่งผลกระทบต่อการตัดสินใจในเรื่องรูปแบบการจัดหาเงินทุนที่เหมาะสมและภาระต้นทุนทางการเงินในการดำเนินกิจการของบริษัทฯ

การบริหารความเสี่ยงของบริษัทฯ

บริษัทฯ
ได้ติดตามความเคลื่อนไหวเปลี่ยนแปลงอัตราดอกเบี้ยทั้งในประเทศและต่างประเทศอย่างใกล้ชิด
และพยายามบริหารจัดการเงินให้มีประสิทธิภาพ โดยพิจารณาเงื่อนไขของเงินทุนที่เหมาะสม
รวมทั้งคำนึงถึงความสมดุลระหว่างระยะเวลาของแหล่งเงินทุนและความต้องการใช้เงิน
เพื่อไม่ก่อให้เกิดภาระต้นทุนทางการเงินมากจนเกินไป

6. ความเสี่ยงในการชำระเงินของลูกค้า

บริษัทฯ ได้จำหน่ายสินค้าให้กับลูกค้าทั้งในประเทศและต่างประเทศ โดยเฉพาะในปัจจุบัน บริษัทฯ
ได้ขยายสัดส่วนการจำหน่ายในประเทศให้มากขึ้น
ซึ่งเงื่อนไขการชำระเงินมีทั้งที่ชำระเป็นเงินสดและเครดิต ทำให้บริษัทฯ
มีความเสี่ยงในเรื่องการชำระเงินของลูกค้า

การบริหารความเสี่ยงของบริษัทฯ

บริษัทฯ
มีการปรับปรุงขั้นตอนระเบียบการขายในประเทศให้สอดคล้องกับสภาวะตลาดและการแข่งขันให้เป็นปัจจุบัน
รวมถึงการเพิ่มประสิทธิภาพในการจัดการให้รัดกุมและสามารถตรวจสอบได้
นอกจากนี้มีการกำหนดหน่วยงานที่รับผิดชอบโดยตรงในการตรวจสอบสถานะของลูกค้ารายใหม่
การกำหนดและทบทวนวงเงินเครดิตของลูกค้าแต่ละรายอย่างเข้มงวดก่อนและหลังการขายสินค้า
รวมถึงการวิเคราะห์ข้อมูลและสถานะการชำระเงินลูกค้าแต่ละรายอย่างสม่ำเสมอ
กรณีลูกค้าต่างประเทศนั้น ส่วนใหญ่กำหนดเงื่อนไขการชำระเงินเป็น Letter of Credit
ซึ่งสามารถจัดการความเสี่ยงให้อยู่ในระดับที่ยอมรับได้
หากจำเป็นต้องระบุเงื่อนไขการชำระเงินเป็นแบบอื่นจะต้องได้รับการประเมินความเสี่ยงและพิจารณาอนุมัติจากผู้มีอำนาจก่อนการดำเนินการ